钦定古今图书集成/理学汇编/经籍典/第055卷 > 朱子大全集 > 《答潘子善》
## 钦定古今图书集成/理学汇编/经籍典/第055卷 > 朱子大全集 > 《答潘子善》

问：“《洪范》之书，林氏以为洛出书之说不可深信。谓‘帝
乃震怒，不畀《洪范》九畴’”，“‘彝伦攸斁’，犹言天夺之鉴也；
‘天乃锡禹洪范九畴，彝伦攸叙’，犹所谓天诱其衰也。”
又云：“《洪范》之书，大抵发明彝伦之叙，本非由数而起。
又曰‘天乃锡禹《洪范九畴》’，犹言天乃锡王勇智耳，不
必求之太深也。某窃谓《河》出图，洛出书，《易》中明有此”
说，岂得而不之信耶？未知林氏之说如何？望折衷曰：
“便使如今天锡《洛书》，若非天启其心，亦无人理会得。
两说似不可偏废也。”